10. การควบคุมภายใน

บริษัทฯ ได้ให้ความสำคัญต่อระบบการควบคุมภายใน โดยมุ่งเน้นให้มีการควบคุมภายในที่เพียงพอ
เหมาะสม และเกื้อหนุนประสิทธิภาพของธุรกิจ ทั้งในด้านการเงิน การดำเนินการ
การบริหารความเสี่ยง และการกำกับดูแล
ทั้งนี้หลักการและสาระสำคัญของการประเมินความเพียงพอของระบบควบคุมภายในสามารถ
พิจารณาได้ใน 5 ด้าน ดังนี้

1. องค์กรและสภาพแวดล้อม

คณะกรรมการบริษัทฯ ได้มีการกำหนดนโยบาย โครงสร้างองค์กร และเป้าหมายในการดำเนินธุรกิจ
ที่มีความชัดเจนและสามารถวัดผลได้ ทั้งนี้
ได้พิจารณาถึงความเป็นไปได้ในทางปฏิบัติของพนักงานด้วย
เพื่อให้เกิดผลการดำเนินงานที่มีประสิทธิภาพสูงสุด

บริษัทฯ มีการจัดทำนโยบายและระเบียบปฏิบัติงานเป็นลายลักษณ์อักษรในธุรกรรมด้านการเงิน
การจัดซื้อ และการบริหารทั่วไป เพื่อป้องกันการทุจริตต่างๆ รวมทั้งคำนึงถึงความเป็นธรรมต่อคู่ค้า
เพื่อประโยชน์ของบริษัทในระยะยาว

นอกจากนี้ บริษัทฯ ยังมีข้อกำหนดทางจริยธรรม (Code of conduct)
โดยประกาศเป็นลายลักษณ์อักษร เพื่อให้บุคลากรทุกระดับของบริษัทฯ ได้ยึดถือปฏิบัติ
เพื่อมุ่งเน้นความซื่อสัตย์สุจริตและจริยธรรมในการดำเนินธุรกิจ

2. การบริหารความเสี่ยง

บริษัทฯ มีการประเมินความเสี่ยง
โดยได้กำหนดให้มีการวิเคราะห์ถึงปัจจัยความเสี่ยงทั้งที่มาจากภายในและภายนอก
ที่มีผลกระทบต่อการดำเนินธุรกิจของบริษัท
รวมทั้งได้แจ้งให้พนักงานที่เกี่ยวข้องรับทราบและหาทางปฏิบัติเพื่อลดปัจจัยความเสี่ยงดังกล่าว

3. การควบคุมการปฏิบัติงานของฝ่ายบริหาร

บริษัทฯ
มีการกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับไว้เป็นลายลักษณ์อักษรอย่างชัดเจน
มีการแบ่งแยกหน้าที่ความรับผิดชอบในงานหน้าที่ต่าง ๆ อย่างชัดเจน ในกรณีที่บริษัทมีการทำ
ธุรกรรมกับผู้ถือหุ้นรายใหญ่ กรรมการ ผู้บริหาร หรือผู้ที่เกี่ยวข้องกับบุคคลดังกล่าว
บริษัทได้ปฏิบัติตามขั้นตอนในการอนุมัติเพื่อติดตามการทำธุรกรรมนั้นๆ
โดยคำนึงถึงประโยชน์สูงสุดของบริษัทเป็นสำคัญและพิจารณาโดยถือเสมือนเป็นรายการที่กระทำกับบุคคลภายนอก

บริษัทฯ มีการติดตามดูแลการดำเนินงานของบริษัทย่อยหรือบริษัทร่วมอย่างสม่ำเสมอ
รวมทั้งมีการกำหนดทิศทางให้บุคคลที่บริษัทแต่งตั้งให้เป็นกรรมการหรือผู้บริหารในบริษัทย่อยถือปฏิบัติให้สอดคล้องกัน
นอกจากนั้นยังมีการติดตามให้การดำเนินงานของบริษัทเป็นไปตามกฎหมายที่เกี่ยวข้อง
เพื่อลดความเสี่ยงและรักษาชื่อเสียงของบริษัท

4. ระบบสารสนเทศและการสื่อสารข้อมูล

บริษัทได้จัดให้มีข้อมูลที่สำคัญต่างๆ อย่างเพียงพอ เพื่อให้คณะกรรมการใช้ประกอบการตัดสินใจ ทั้งนี้
กรรมการบริษัทได้รับหนังสือนัดประชุมหรือเอกสารประกอบการประชุมที่ระบุข้อมูลที่จำเป็นและเพียงพอต่อการพิจารณาก่อนการประชุม
อย่างน้อยภายในระเวลา 7 วัน

ในส่วนของรายงานการประชุมนั้น
บริษัทได้มีการจัดเก็บรายงานการประชุมของคณะกรรมการบริษัทเป็นรูปเล่มและในระบบฐานข้อมูล
สามารถสืบค้นง่าย แต่ทำการแก้ไขเปลี่ยนแปลงไม่ได้
มีรายละเอียดที่ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้
นอกจากนี้ บริษัทได้มีการจัดเก็บเอกสารประกอบการบันทึกบัญชีและบัญชีต่างๆ
ไว้อย่างครบถ้วนและเป็นหมวดหมู่ เพื่อสามารถให้ผู้ตรวจสอบบัญชีตรวจสอบได้ตลอดเวลา
และฝ่ายบริหารของบริษัทได้ใช้นโยบายบัญชีตามหลักการบัญชีที่รับรองทั่วไปและเหมาะสมกับลักษณะธุรกิจของบริษัท
เพื่อให้แสดงผลประกอบการตรงกับความเป็นจริง

5. ระบบการติดตาม

บริษัทมีการติดตามการปฏิบัติตามเป้าหมายการดำเนินธุรกิจให้เป็นไปตามทิศทางที่กำหนดไว้ ทั้งนี้
ถ้ามีผลการดำเนินงานที่แตกต่างจากเป้าหมายที่กำหนดไว้
บริษัทได้ดำเนินการแก้ไขให้เหมาะสมและรวดเร็ว

บริษัทมีการตรวจสอบภายในอย่างสม่ำเสมอ
โดยได้กำหนดให้มีการรายงานผลการตรวจสอบโดยตรงต่อคณะกรรมการตรวจสอบ
เพื่อให้ผู้ตรวจสอบภายในสามารถปฏิบัติงานได้อย่างอิสระ
และนำเสนอรายงานผลการตรวจสอบอย่างตรงไปตรงมา
และเมื่อมีการตรวจพบข้อบกพร่องที่เป็นสาระสำคัญ
ได้มีการรายงานต่อคณะกรรมการบริษัทหรือคณะกรรมการตรวจสอบ
เพื่อพิจารณาสั่งแก้ไขอย่างรวดเร็ว
และบริษัทมีการรายงานความคืบหน้าในการแก้ไขข้อบกพร่องนั้นต่อคณะกรรมการ

ทั้งนี้ ตามที่ คณะกรรมการตรวจสอบ ได้สอบทานผลงานตรวจสอบของผู้ตรวจสอบภายใน เกี่ยวกับ
การสอบตรวจสอบและการติดตามการดำเนินงานของบริษัทและบริษัทย่อยโดยใช้เกณฑ์ความเสี่ยง
ซึ่งครอบคลุมการปฏิบัติตามกฎหมายและระเบียบข้อบังคับของทางราชการ
นโยบายระเบียบปฏิบัติและข้อบังคับต่างๆ ในการปฏิบัติงานของบริษัท
การประเมินความเพียงพอของระบบการควบคุมภายในและการจัดการความเสี่ยงอย่างเหมาะสม
ป้องกันมิให้เกิดการกระทำอันอาจก่อความเสียหายต่อทรัพย์สินและชื่อเสียงของบริษัท